**Informatīvais ziņojums**

**par SMS apziņošanas turpināšanu personu informēšanai par Latvijā noteiktajiem Covid-19 epidemioloģiskās drošības pasākumiem**

Informatīvais ziņojums sagatavots, izpildot Ministru kabineta 2020.gada 22.decembra sēdes protokollēmuma (Prot.Nr.86 5.§)[[1]](#footnote-1) 5.punktā doto uzdevumu starpinstitūciju darbības koordinācijas grupai izvērtēt SMS apziņošanas efektivitāti un lietderību un līdz 2021.gada 16.martam iesniegt izskatīšanai Ministru kabinetā informatīvo ziņojumu par izvērtējuma rezultātiem un priekšlikumiem turpmākajai rīcībai.

Saistībā ar Covid-19 infekcijas izplatības tendencēm pasaulē un Eiropā, valstis ir noteikušas dažādus epidemioloģiskās drošības pasākumus, tostarp Latvijā, kur Covid-19 infekcijas izplatība turpinās un veselības nozares noslodze joprojām ir salīdzinoši augsta. Viens no identificētajiem riskiem ir Covid-19 infekcijas imports, tostarp jaunu Covid-19 infekcijas paveidu ievešana un turpmāka izplatība Latvijā.

Ņemot vērā straujo Covid-19 infekcijas izplatīšanos un pieaugošo veselības nozares pārslodzes risku, Ministru kabinets 2020.gada 6.novembrī izsludināja ārkārtējo situāciju[[2]](#footnote-2) otro reizi 2020.gada laikā, lai samazinātu atkārtotu Covid-19 infekcijas izplatību Latvijā līdz kontrolējamai robežai, vienlaikus nodrošinot svarīgu valsts funkciju un pakalpojumu nepārtrauktību. Neskatoties uz to, ka Ministru kabinets ir iecerējis ārkārtējo situāciju pēc 2021.gada 6.aprīļa nepagarināt, atbilstošas epidemioloģiskās drošības prasības būs nepieciešams saglabāt, tādēļ sabiedrības informētība ir vitāli nozīmīga Covid-19 infekcijas izplatības pārvaldībā un epidemioloģiskās drošības pasākumu Covid-19 infekcijas izplatības ierobežošanā, īpaši, nodrošinot personu, kuras ierodas vai atgriežas Latvijā, informēšanu.

Ņemot vērā minēto, Ministru kabinets 2020.gada 22.septembra sēdē (Prot. Nr.55 37.§) atbalstīja informatīvajā ziņojumā “Par SMS apziņošanas izmantošanu personu informēšanai par Latvijā noteiktajiem Covid-19 epidemioloģiskās drošības pasākumiem” ietverto priekšlikumu uzsākt personu, kas ieceļoja vai atgriezās Latvijā no ārvalstīm, SMS apziņošanu no 2020.gada 28.septembra līdz 2020.gada 31.decembrim. Savukārt 2020.gada 22.decembra sēdē Ministru kabinets atbalstīja SMS apziņošanas turpināšanu līdz 2021.gada 31.martam.

Šajā laika posmā elektronisko sakaru komersanti, kas nodrošina publisko mobilo elektronisko sakaru tīklu (LMT, TELE-2, BITE), sniedza savu ieguldījumu sabiedrības informēšanā un veica SMS paziņojumu nosūtīšanu Latvijas mobilo sakaru operatora balss pakalpojuma lietotājiem, kuri ir reģistrējušies sava operatora tīklā pēc viesabonēšanas, sedzot izmaksas, kas radušās nosūtot SMS, no saviem līdzekļiem. Savukārt viesabonenta SMS paziņojumu nosūtīšanai valsts Satiksmes ministrijas personā kompensēja mobilo operatoru izdevumus 31 360 *euro* apmērā no valsts budžeta programmas 02.00.00 „Līdzekļi neparedzētiem gadījumiem” par laika posmu no 2020.gada 28.septembra līdz 2020.gada 31.decembrim.

Atbilstoši Ministru kabineta 2020.gada 22.decembra sēdē nolemtajam Satiksmes ministrija apkopos un izvērtēs mobilo operatoru iesniegto informāciju un noteiktā kārtībā līdz 2021.gada 27.aprīlim iesniegs izskatīšanai Ministru kabinetā rīkojuma projektu par līdzekļu piešķiršanu no valsts budžeta programmas 02.00.00 „Līdzekļi neparedzētiem gadījumiem” mobilo operatoru izdevumu kompensēšanai par periodu no 2021.gada 1.janvāra līdz 2021.gada 31.martam.

Lai turpinātu SMS paziņojumu izsūtīšanu, Krīzes vadības padomes sekretariāts ir veicis konsultācijas ar elektronisko sakaru komersantiem, kas nodrošina publisko mobilo elektronisko sakaru tīklu (LMT, TELE-2, BITE) pakalpojumus, kurās panākta vienošanās turpināt uz esošās vienošanās pamata SMS paziņojumu izsūtīšanu no 2021.gada 1.aprīļa līdz 2021.gada 30.septembrim.

Informatīvo ziņojumu un Ministru kabineta sēdes protokollēmuma projektu Starpinstitūciju darbības koordinācijas grupa (izveidota ar Ministru prezidenta 2020.gada 10.jūlija rīkojumu Nr.2020/1.2.1.-84) izskatīja 2021.gada 31.marta sēdē un atbalstīja Krīzes vadības padomes sekretariāta priekšlikumu turpināt veikt SMS apziņošanu vēl sešus mēnešus, kā arī nolēma aicināt Ministru kabinetu lemt par SMS apziņošanas turpināšanu, jo SMS apziņošana tika atzīta par efektīvāko veidu Latvijā ieceļojošo personu informēšanai (piemēram, 2021.gada februārī mobilie operatori ir izsūtījuši SMS automātiskos paziņojumus 42 546 iebraukušajiem abonentiem un 295 914 iebraukušajiem viesabonentiem).

Ņemot vērā minēto, aicinu Ministru kabinetu atbalstīt to personu, kuras ierodas vai atgriežas Latvijā, SMS apziņošanas turpināšanu, izmantojot mobilo operatoru iespējas izplatīt to galalietotājiem Latvijā un viesabonentiem informāciju īsziņas veidā, protams, papildus citiem informēšanas veidiem (TV, radio, prese, sociālie tīkli, vides informācija).

Īstenojot informatīvajā ziņojumā minēto piedāvājumu, būtu jāņem vērā šādi aspekti:

* būs nepieciešami līdzekļi mobilo operatoru faktisko izdevumu kompensēšanai, kas saistīti ar SMS paziņojumu izsūtīšanu viesabonentiem *(priekšlikums - izdevumus segt no valsts budžeta programmas 02.00.00 „Līdzekļi neparedzētiem gadījumiem”, tos piešķirot Satiksmes ministrijai)*;
* Satiksmes ministrija noteiktā kārtībā pieprasīs Ministru kabinetam līdzekļus no valsts budžeta programmas 02.00.00 „Līdzekļi neparedzētiem gadījumiem” mobilo operatoru faktisko izdevumu kompensēšanai vienreiz par visu periodu no 2021.gada 1.aprīļa līdz 2021.gada 30.septembrim, apkopojot un izvērtējot mobilo operatoru iesniegto informāciju;
* būtu apsverama nepieciešamība izvērtēt SMS apziņošanas efektivitāti un lietderību neilgi pirms lēmuma par turpmāko rīcību;

*(priekšlikums – Starpinstitūciju darbības koordinācijas grupai izvērtēt SMS apziņošanas efektivitāti un lietderību un līdz 2021.gada 14.septembrim informēt Ministru kabinetu par izvērtējuma rezultātiem un priekšlikumiem turpmākajai rīcībai)*.

Satiksmes ministrs T.Linkaits

Vizē:

valsts sekretāre I.Stepanova

1. Informatīvais ziņojums "Par SMS apziņošanas turpināšanu personu informēšanai par Latvijā noteiktajiem Covid-19 epidemioloģiskās drošības pasākumiem" // <http://tap.mk.gov.lv/mk/mksedes/saraksts/protokols/?protokols=2020-12-22> [↑](#footnote-ref-1)
2. Ministru kabineta 2020. gada 6. novembra rīkojums Nr. 655 “Par ārkārtējās situācijas izsludināšanu” // <https://likumi.lv/ta/id/318517> [↑](#footnote-ref-2)